Tiener aangehou toe rowers toeslaan | Maroela Media
'n Tiener is Dinsdagmiddag deur twee rowers aangehou terwyl hulle 'n huis op 'n landgoed in Port Elizabeth beroof het.
Kol. Priscilla Naidu, polisiewoordvoerder, sê die twee rowers het omstreeks 13:30 die landgoed in Lovemore Park ingery. Hulle het na bewering in hul voertuig gewag vir 'n inwoner om deur die landgoed se afstandbeheerde hek te ry om só agterna in te glip en toegang tot die eiendom te verkry.
Hulle het daarna op een van die huise toegeslaan.
"Hulle het die huis se deur met 'n koevoet oopgebreek en binne op die tiener afgekom wat alleen tuis was," sê Naidu.
Die boewe het televisiestelle, tablette en ander items met 'n geskatte waarde van meer as R50 000 gebuit en daarmee in hul wegkommotor gevlug.
Die tiener is nie tydens die voorval beseer nie.
Beeldmateriaal toon dat die verdagtes in 'n wit Toyota Corolla, sonder 'n nommerplaat, buite die landgoed gewag het vir 'n voertuig om deur die hek te ry. Hulle het daarna met die oop hek gepeuter sodat hulle self toegang tot die landgoed kan verkry.
Die polisie in Port Elizabeth moedig inwoners aan om paraat te wees wanneer hulle by hul huise in- en uitry.
"Neem altyd kennis van enige voertuig wat naby jou hek of huis staan, veral dié sonder nommerplate. Moet nooit iemand by 'n woonkompleks of landgoed inlaat wat nie aan jou bekend is nie."
Naidu het ook 'n beroep op mense in omheinde komplekse gedoen om proaktief te wees en 'n veiligheidsalarm te laat installeer.
Dankie tog die kind is nie beseer nie! In vandag se lewe verwag ek al die ergste sodra ek 'n berig lees…
Jy staan stil en wag vir hek om toe te maak en hou omgewing dop
Rowers se arrogansie neem geweldige afmetings aan. 'n Mens is nêrens meer jou lewe seker nie. "Gangster paradise!!"
Veiligheidslandgoed is nou nie meer so veilig nie… die boef is mos altyd een stappie voor.
Iets wat vir my erg steurend is deesdae , is die groter wordende aantal voertuie sonder registrasie nommer plate wat mens sien op die paaie. Was dit nie voorheen 'n halwe misdryf waarvoor jy beboet kon word nie ? Dit wil voorkom asof die wetteloosheid nou sommer aangemoedig word. So, daardie motor eienaars sal nie spoed kaartjie met foto kry nie en soos in hierdie geval sal die wegkom motor sonder nommerplaat , dus ….wel , wegkom.